
Leið til læsis – lesskimunin fyrir 1. bekk: Niðurstöður
Hér á eftir koma niðurstöður úr lesskimuninni sem lögð var fyrir barn þitt í október. Lesskimunin er lögð fyrir öll börn í 1. bekk á hverju ári til að hjálpa okkur að greina stöðu hvers barns til þess að við getum strax veitt þeim börnum stuðning sem á honum þurfa að halda. 
Fyrst sérðu nánari upplýsingar um skimunina og svo lýsingar á prófhlutum hennar og hvað þeir meta. Næst sérðu niðurstöður barns þíns á hverjum hluta skimunarinnar og að  lokum sérðu hvernig niðurstöðum er lýst út frá áhættuhópum.
Upplýsingar um skimunina
Megintilgangur skimunarinnar er að finna þá nemendur sem kunna að vera í áhættu fyrir lestrarvanda. Skimunin er stöðluð og veitir upplýsingar um stöðu þriggja undirstöðuþátta læsis eða málþroska, bókstafs- og hljóðaþekkingar og hljóðkerfisvitundar. 
Frammistaða nemanda á þessum þáttum getur spáð fyrir um hvernig barni muni ganga í lestrarnámi í framtíðinni og því safnar skimunin upplýsingum sem mikilvægt er að bregðast strax við.
Hvað er metið með skimuninni?
Prófhlutar skimunarinnar eru þrír:
Málþroski: Góður málþroski birtist meðal annars í góðum orðaforða og skilningi á samfelldu máli sem er undirstaða lesskilnings. Þessi hluti skimunarinnar reynir á hugtakaskilning og skilning barna á setningum.
Bókstafir og hljóð: Í þessum þætti reynir á þekkingu barna á heitum bókstafa og hæfni þeirra til að tengja saman bókstaf og hljóð við mynd. Góð þekking á bókstöfum og hljóðum er forsenda þess að börn geti farið að lesa stök orð og síðar samfelldan texta. 
Hljóðkerfisvitund: Hljóðkerfisvitund er hæfileikinn að geta greint og unnið með stök hljóð tungumálsins án tengsla við merkingu orða. Hér er hún metin með því að biðja börn um að greina rím, stök hljóð í orðum, að tengja saman hljóð í orð og að fella hljóð úr orðum.

Áhættuhópar
Niðurstöður fyrir hvern prófhluta eru birtar í fjórum áhættuhópum ásamt lýsingum. Upplýsingar eru veittar um stöðu nemenda á hverjum prófhluta fyrir sig.
	Áhættuhópur
	Lýsing

	Utan áhættu
	Frammistaða er í meðallagi miðað við jafnaldra. Forsendur nemanda til að takast á við lestrarnám eru líklega góðar.

	Óvissa
	Frammistaða á mörkum þess að vera utan áhættu og áhættu. Þörf er á stuðningi í bekk.

	Áhætta
	Töluverðar líkur á vandkvæðum. Þörf er á stuðningi og samvinnu milli umsjónarkennara, stoðþjónustu skóla og eftir atvikum heimilis.

	Mikil áhætta
	Miklar líkur á vandkvæðum. Þörf er á stuðningi og samvinnu milli umsjónarkennara, stoðþjónustu skóla og heimilis.



Mikilvægi samvinnu heimilis og skóla
Niðurstöðurnar veita mikilvægar vísbendingar um hvaða færni þarf að þjálfa betur svo lestrarnám barna verði farsælt til framtíðar. Fái barn slaka niðurstöðu á einum eða fleiri prófhlutum getur það þurft á tímabundnum stuðningi að halda eða þar til tiltekinni færni er náð. Í slíkum tilvikum þurfa skóli og heimili að vinna saman þar sem skólinn leggur til áætlun og verkefni sem unnin eru heima, með stuðningi og eftirfylgni skóla.



